ଭୁବନେଶ୍ୱର, ଡିସେମ୍ବର ୧୭(ଲୋକାଲ ୱାୟାର): ମୁଖ୍ୟମନ୍ତ୍ରୀ ନବୀନ ପଟ୍ଟନାୟକଙ୍କ ଅଧ୍ୟକ୍ଷତାରେ ମଙ୍ଗଳବାର ଅନୁଷ୍ଠିତ କ୍ୟାବିନେଟ ବୈଠକରେ 'ନୂଆ କୃଷି ନୀତି-୨୦୧୯'କୁ ମଞ୍ଜୁରି ମିଳିଥିବା ମୁଖ୍ୟ ଶାସନ ସଚିବ ଅସିତ୍ ତ୍ରିପାଠୀ ସୂଚନା ଦେଇଛନ୍ତି ।
ସେ କହିଛନ୍ତି, ମଂଜୁର ହୋଇଥିବା ନୂତନ କୃଷି ନୀତିରେ ସାଧାରଣତଃ କୃଷକମାନଙ୍କ ଆୟର ନିରନ୍ତର ଅଭିବୃଦ୍ଧି ନିଶ୍ଚିତ କରିବା, କ୍ଷୁଦ୍ର ଓ ନାମମାତ୍ର ଚାଷୀଙ୍କ ଅଭିବୃଦ୍ଧି ପ୍ରକ୍ରିୟାକୁ ସୁଦୃଢ଼ କରିବା ଏବଂ କୃଷି ଅଭିବୃଦ୍ଧିକୁ ନିଶ୍ଚିତ ନିରନ୍ତର, ସ୍ଥାୟୀ ଓ ବିସ୍ତାରିତ କରାଇବା ଲକ୍ଷ୍ୟ ରହିଛି ।
କୃଷି କ୍ଷେତ୍ରରେ ସମ୍ବଳ ଓ ବୈଜ୍ଞାନିକ ଜ୍ଞାନକୌଶଳର ସୁବିନିଯୋଗ କରିବା ଉଦ୍ଦେଶ୍ୟ ରହିଛି ।
ଜଳବାୟୁ ଅନୁକୂଳ ଫସଲ କରିବା, କୃଷି ଉତ୍ପାଦ ପାଇଁ ଘରୋଇ ଓ ଆନ୍ତର୍ଜାତିକ ବଜାର ସୃଷ୍ଟି ଏବଂ ସ୍ୱଳ୍ପ ଓ ଦୀର୍ଘମିଆଦି ଯୋଜନା କରିବା ଲକ୍ଷ୍ୟ ରହିଛି । ଏହି ଯୋଜନାର ନାମ 'ସମ୍ରିଦ୍ଧି' ରଖାଯାଇଥିବା ସେ କହିଛନ୍ତି ।
ଭୁବନେଶ୍ୱର, ଡିସେମ୍ବର ୧୨(ଲୋକାଲ ୱାୟାର): ୧୯୯୯ ମହାବାତ୍ୟା ସମୟରେ ରିଲିଫ ସାମଗ୍ରୀ ପାଇଁ ଆମ ରାଜ୍ୟ ପଡ଼ୋଶୀ ରାଜ୍ୟ ଗୁଡ଼ିକ ଉପରେ ନିର୍ଭର କରୁଥିବା ବେଳେ ଦୁଇ ଦଶନ୍ଧି ମଧ୍ୟରେ ଆମେ ଏବେ ଆତ୍ମନିର୍ଭରଶୀଳ ହୋଇପାରିଛୁ ବୋଲି ଗୁରୁବାର 'ମୋ ସରକାର' କାର୍ଯ୍ୟକ୍ରମରେ ରାଜ୍ୟ କୃଷି ଓ କୃଷକ ସଶକ୍ତୀକରଣ ବିଭାଗକୁ ସାମିଲ କରାଯିବା ଅବସରରେ ମୁଖ୍ୟମନ୍ତ୍ରୀ ନବୀନ ପଟ୍ଟନାୟକ କହିଛନ୍ତି ।
ଲୋକସେବା ଭବନରେ ଅନୁଷ୍ଠିତ ଏହି କାର୍ଯ୍ୟକ୍ରମରେ ମୁଖ୍ୟମନ୍ତ୍ରୀ କହିଥିଲେ, ରାଜ୍ୟ କୃଷି କ୍ଷେତ୍ରରେ ଆତ୍ମନିର୍ଭରଶୀଳ ହେବା ପଛରେ ସମସ୍ତ ଶ୍ରେୟ କୃଷକମାନଙ୍କୁ ଯାଉଛି ।
କୃଷି କ୍ଷେତ୍ରରେ ରାଜ୍ୟରେ କେତେ ବିକାଶ ହୋଇଛି ତାହା ଜାତୀୟ ସ୍ତରରେ ରାଜ୍ୟକୁ କ୍ରମାଗତ ପାଞ୍ଚ ଥର 'କୃଷି କର୍ମଣ' ପୁରସ୍କାରରୁ ସ୍ପଷ୍ଟ ହୋଇପାରୁଛି ।
ରାଜ୍ୟ ସରକାରଙ୍କ ପ୍ରାଥମକିତା କୃଷକ ଓ କୃଷିକ୍ଷେତ୍ର । ଏବେ 'ମୋ ସରକାର'ରେ ଏହା ସାମିଲ ହେବା ଫଳରେ ଚାଷୀ ସଶକ୍ତୀକରଣକୁ ପ୍ରୋତ୍ସାହନ ମିଳିବ ।
ରାଜ୍ୟରେ କୃଷିର ବିକାଶ କ୍ଷେତ୍ରରେ ଏହା ଏକ ବଡ଼ ପଦକ୍ଷେପ ବୋଲି ମୁଖ୍ୟମନ୍ତ୍ରୀ କହିଥିଲେ ।
ବିଭାଗର ପ୍ରଶାସନିକ ଅଧିକାରୀମାନେ କୃଷକ ଓ କୃଷି କ୍ଷେତ୍ରର ବିକାଶ ଦିଗରେ ନିଜକୁ ଉତ୍ସର୍ଗ କରିବାକୁ ମୁଖ୍ୟମନ୍ତ୍ରୀ ଆହ୍ୱାନ ଦେଇଥିଲେ ।
ସରକାରୀ ଯୋଜନା ଗୁଡ଼ିକରୁ ଚାଷୀମାନେ ଯେପରି ଫାଇଦା ପାଇପାରିବେ ତାହା ଉପରେ ନଜର ରଖିବା 'ମୋ ସରକାର' କାର୍ଯ୍ୟକ୍ରମର ମୂଳ ଉଦ୍ଦେଶ୍ୟ ।
ଚାଷୀମାନେ ସରକାରୀ ଯୋଜନାରୁ ଲାଭ ପାଉଛନ୍ତି କି ନାହିଁ ତାହା ଜାଣିବାକୁ ସେ ନିଜେ ଚାଷୀମାନଙ୍କୁ ଫୋନ୍ କରିବେ ବୋଲି ମୁଖ୍ୟମନ୍ତ୍ରୀ କହିଛନ୍ତି ।
ଯଦି ଚାଷୀଙ୍କ ମତାମତ ସକରାତ୍ମକ ହେବ ତେବେ ଅଧିକାରୀଙ୍କୁ ପ୍ରଶଂସା ପତ୍ର ମିଳିବ ।
ଯଦି ଚାଷୀଙ୍କ ନକରାତ୍ମକ ମତାମତ ରହିବ ତେବେ ଅଧିକାରୀଙ୍କ ଉପରେ କାର୍ଯ୍ୟାନୁଷ୍ଠାନ ନିଶ୍ଚିତ ହେବ ବୋଲି ମଧ୍ୟ ମୁଖ୍ୟମନ୍ତ୍ରୀ ଚେତାବନୀ ଦେଇଛନ୍ତି ।
କାର୍ଯ୍ୟକ୍ରମରେ କୃଷି ମନ୍ତ୍ରୀ ଅରୁଣ ସାହୁ, ୫-ଟି ସଚିବ ଭି.କେ. ପାଣ୍ଡିଆନ ଏବଂ ବିଭାଗର ପ୍ରମୁଖ ସଚିବ ସୌରଭ ଗର୍ଗ ଉପସ୍ଥିତ ଥିଲେ ।
ଭୁବନେଶ୍ୱର, ଡିସେମ୍ବର ୧୧(ଲୋକାଲ ୱାୟାର): ରାଜ୍ୟକୁ ଧାନ ସଂଗ୍ରହ ବାବଦରେ ବକେୟା ସବସିଡି ତୁରନ୍ତ ପ୍ରଦାନ ପାଇଁ ଖାଦ୍ୟ, ଯୋଗାଣ ଓ ଖାଉଟି କଲ୍ୟାଣ, ସମବାୟ ମନ୍ତ୍ରୀ ରଣେନ୍ଦ୍ର ପ୍ରତାପ ସ୍ୱାଇଁ ବୁଧବାର ନୂଆଦିଲ୍ଲୀର ସଂସଦ ଭବନରେ କେନ୍ଦ୍ର ଖାଉଟି ବ୍ୟାପାର, ଖାଦ୍ୟ ଓ ସାଧାରଣ ବିତରଣ ମନ୍ତ୍ରୀ ରାମବିଳାଶ ପାଶ୍ୱାନଙ୍କୁ ତାଙ୍କ କାର୍ଯ୍ୟାଳୟରେ ଭେଟି ଧାନ ସଂଗ୍ରହର ବକେୟା ସବସିଡି ତୁରନ୍ତ ପ୍ରଦାନ ସକାଶେ ଅନୁରୋଧ କରି ଏକ ପତ୍ର ପ୍ରଦାନ କରିଛନ୍ତି ।
କେନ୍ଦ୍ର ସରକାରଙ୍କ ଦ୍ୱାରା ଧାନ ସଂଗ୍ରହର ସବସିଡି ଅର୍ଥ ବକେୟା ବାବଦକୁ ୨୦୧୯-୨୦ ଆର୍ଥିକ ବର୍ଷରେ ରାଜ୍ୟ ସରକାରଙ୍କ ପ୍ରମୁଖ ଧାନ ସଂଗ୍ରହକାରୀ ସଂସ୍ଥା ଓଡ଼ିଶା ରାଜ୍ୟ ଯୋଗାଣ ନିଗମ ୨୦୬୬ କୋଟି ଟଙ୍କା ପାଇବାକୁ ଅଛି ।
୨୦୧୯ ବର୍ଷରେ ଡିସେମ୍ବର ୩୧ ତ୍ରୈମାସରେ ଅଗ୍ରୀମ ସବସିଡି ବାବଦକୁ ରାଜ୍ୟ ୧୩୪୦ କୋଟି ଟଙ୍କା ପାଇବାର ଅଛି ।
ରାଜ୍ୟ ସରକାର ଅର୍ଥର ବିନିଯୋଗ ପ୍ରମାଣପତ୍ର ନିୟମିତ ଦାଖଲ କରୁଥିଲେ ମଧ୍ୟ କେନ୍ଦ୍ର ସରକାରଙ୍କ ପକ୍ଷରୁ ଅର୍ଥ ଯୋଗାଣରେ ବିଳମ୍ବ ହେଉଥିବାରୁ ଯୋଗାଣ ନିଗମର ବ୍ୟାଙ୍କ ଋଣ ଓ ସୁଧ ବଢ଼ି ଚାଲିଛି ବୋଲି ମନ୍ତ୍ରୀ ତାଙ୍କ ପତ୍ରରେ ଲେଖିଛନ୍ତି ।
କଟକ, ଡିସେମ୍ବର ୭ (ଲୋକାଲ ୱାୟାର): କୃଷିକ୍ଷେତ୍ରରେ ଚାଷୀଙ୍କୁ ସହଯୋଗ କରିବାକୁ ବିଦ୍ୟାଧରପୁରସ୍ଥିତ କେନ୍ଦ୍ରୀୟ ଧାନ ଗବେଷଣା କେନ୍ଦ୍ର ପକ୍ଷରୁ ରାଇସ୍ଏନ୍ଏକ୍ସପର୍ଟ ଆପ୍ ଲଞ୍ଚ୍ ହୋଇଛି।
ଏହି ଆପ୍ ସାହାଯ୍ୟରେ ଧାନଚାଷର ସଠିକ୍ ତଦାରଖ ସହ ଉତ୍ପାଦନ ବୃଦ୍ଧି ଦିଗରେ ପରାମର୍ଶ ଦିଆଯାଇପାରିବ ବୋଲି କେନ୍ଦ୍ରର ସାଧାରଣ ନିର୍ଦ୍ଦେଶକ ତ୍ରିଲୋଚନ ମହାପାତ୍ର କହିଛନ୍ତି।
ଏହି ଆପ୍ ବ୍ୟବହାର କରି ପ୍ରାୟ ୬୦ ଲକ୍ଷ ଚାଷୀ ଉପକୃତ ହେବେ ବୋଲି ସେ କହିଛନ୍ତି।
ଚାଷୀମାନେ ଗୁଗୁଲ ପ୍ଲେ ଷ୍ଟୋରରୁ ଏହାକୁ ଡାଉନଲୋଡ କରି କୃଷିଭିତ୍ତିକ ଜ୍ଞାନ ପାଇପାରିବେ ବୋଲି ସଂସ୍ଥାର ମୁଖ୍ୟ ଏ.କେ. ନାୟକ ସୂଚନା ଦେଇଛନ୍ତି ।
ଏହି ଆପ୍ ପ୍ରସ୍ତୁତି ପାଇଁ ଆଠ ମାସ ସମୟ ଲାଗିଥିବାବେଳେ ଏଥିରେ ୮ ଲକ୍ଷ ଟଙ୍କା ଖର୍ଚ୍ଚ ହୋଇଛି।
ଭୁବନେଶ୍ୱର,ଡିସେମ୍ବର ୪(ଲୋକାଲ ୱାୟାର): ଧାନ ସଂଗ୍ରହ ବାବଦରେ ଏ ପର୍ଯ୍ୟନ୍ତ ରାଜ୍ୟର ଭିନ୍ନ ଭିନ୍ନ ସ୍ଥାନରୁ ୧୩ ଶହ ଜଣ ଚାଷୀଙ୍କ ମତାମତ କଲ୍ ସେଣ୍ଟର ଜରିଆରେ ସଂଗ୍ରହ କରାଯାଇଥିବା ଓଡ଼ିଶା ରାଜ୍ୟ ଯୋଗାଣ ନିଗମ କାର୍ଯ୍ୟାଳୟ ସୂତ୍ରରୁ କୁହାଯାଇଛି ।
ଗତ ନଭେମ୍ବର ୩୦ ତାରିଖରେ ଖାଦ୍ୟ ଯୋଗାଣ, ଖାଉଟି କଲ୍ୟାଣ, ସମବାୟ ମନ୍ତ୍ରୀ ରଣେନ୍ଦ୍ର ପ୍ରତାପ ସ୍ୱାଇଁ ସମ୍ବଲପୁର, ବରଗଡ଼, ନୂଆପଡ଼ା, କଳାହାଣ୍ଡି ଓ ମାଲକାନଗିରିର ୨୦ ଜଣ ଚାଷୀଙ୍କ ସହ ଫୋନ ଯୋଗେ କଥା ହୋଇଥିଲେ ।
ଡିସେମ୍ବର ୧ ତାରିଖରେ କଲ୍ ସେଣ୍ଟର ଜରିଆରେ ବରଗଡ଼, କଳାହାଣ୍ଡି, ସୁବର୍ଣ୍ଣପୁର ଓ ସମ୍ବଲପୁରର ୪୧୫ ଜଣ ଚାଷୀଙ୍କ ସହ ସେମାନଙ୍କ ପଂଜିକୃତ ମୋବାଇଲ ନମ୍ବରରେ ଧାନ ସଂଗ୍ରହ, ଟୋକେନ ଏବଂ ଆକାଉଣ୍ଟକୁ ଅର୍ଥ ପ୍ରଦାନ ବାବଦରେ ଅଧିକାରୀମାନେ କଥା ହୋଇଥିଲେ ।
ସେମାନଙ୍କ ମଧ୍ୟରୁ ୪୦୮ ଜଣ ଚାଷୀ ଆଗୁଆ ଟୋକେନ ପାଇଥିବା ଓ ୩୮୦ ଜଣ ସନ୍ଧ୍ୟା ସୁଦ୍ଧା ଆକାଉଣ୍ଟରେ ଅର୍ଥ ପାଇଥିବା କହିଥିଲେ ।
ଡିସେମ୍ବର ୨ ତାରିଖରେ ବରଗଡ଼, କଳାହାଣ୍ଡି ଓ ସମ୍ବଲପୁର ଜିଲ୍ଲାର ୭୦୫ ଜଣ ଚାଷୀଙ୍କ ସହ ଫୋନ ଯୋଗେ ଯୋଗାଯୋଗ କରାଯାଇଥିଲା ।
ସେମାନଙ୍କ ମଧ୍ୟରୁ ୬୯୨ ଜଣ ଆଗୁଆ ଟୋକେନ ପାଇଥିବା ଏବଂ ୬୫୫ ଜଣ ସନ୍ଧ୍ୟା ସୁଦ୍ଧା ଆକାଉଣ୍ଟରେ ଅର୍ଥ ପାଇଥିବା କହିଥିଲେ ।
ଡିସେମ୍ବର ୩ ତାରିଖରେ ବରଗଡ଼, ନୂଆପଡ଼ା, ସମ୍ବଲପୁର, ବଲାଙ୍ଗିର ଓ ମାଲକାନଗିରି ଜିଲ୍ଲାର ୨୬୭ ଜଣ ଚାଷୀଙ୍କ ସହ ଫୋନ୍ ଯୋଗେ ଯୋଗାଯୋଗ କରାଯାଇଥିଲା ।
ଏମାନଙ୍କ ମଧ୍ୟରୁ ୨୬୬ ଜଣ ଆଗୁଆ ଟୋକେନ ପାଇଥିବା ଏବଂ ୨୨୯ ଜଣ ସନ୍ଧ୍ୟା ସୁଦ୍ଧା ଆକାଉଣ୍ଟରେ ଅର୍ଥ ପାଇଥିବା ଜଣାଇଥିଲେ ବୋଲି ବିଭାଗ ପକ୍ଷରୁ କୁହାଯାଇଛି ।
ବାଲେଶ୍ବର, ଡିସେମ୍ବର ୦୩ (ଲୋକାଲ ୱାୟାର): ମଧୁର ଜଳରେ ମୁକ୍ତାଚାଷ କରି ବାଲେଶ୍ବର ଜିଲ୍ଲାର ଚାଷୀମାନେ ଏବେ ସାରା ରାଜ୍ୟରେ ଏକ ଉଦାହରଣ ସୃଷ୍ଟି କରିଛନ୍ତି।
ଏହି ଚାଷରେ ପ୍ରାୟ ତିନି ଗୁଣା ଲାଭ ଥିବାରୁ ସେମାନଙ୍କ ଆର୍ଥିକ ସ୍ଥିତିରେ ମଧ୍ୟ ସୁଧାର ଆସିବାର ଦେଖିବାକୁ ମିଳିଛି, ତେଣୁ ଅଧିକରୁ ଅଧିକ ଚାଷୀ ଏହି ଚାଷ ପ୍ରତି ଆଗ୍ରହ ପ୍ରକାଶ କରୁଛନ୍ତି।
ପ୍ରଥମେ ବାଲିଆପାଳ ଅଂଚଳର ଚାଷୀମାନେ ମୁକ୍ତାଚାଷ କରୁଥିବାବେଳେ ଏବେ ଅନ୍ୟ ଅଂଚଳରେ ମଧ୍ୟ ଏହା ଦେଖିବାକୁ ମିଳିଲାଣି।
ତେବେ ମୁକ୍ତାର ଯଥେଷ୍ଟ ଚାହିଦା ଥିଲେ ମଧ୍ୟ ସେମାନଙ୍କୁ ଏଥିପାଇଁ ରାଜ୍ୟ କିମ୍ବା କେନ୍ଦ୍ର ସରକାରଙ୍କ ପକ୍ଷରୁ କୌଣସି ପ୍ରୋତ୍ସାହନ ମିଳୁନଥିବା ଚାଷୀ ଅଭିଯୋଗ କରିଛନ୍ତି।
" ମଧୁର ଜଳରେ ମୁକ୍ତାଚାଷ ଲାଗି ମତ୍ସ୍ୟ ବିଭାଗ ପକ୍ଷରୁ ସେଭଳି କୌଣସି ଆର୍ଥିକ ଅନଦାନ ବ୍ୟବସ୍ଥା ନାହିଁ, ଏହା ସରକାରଙ୍କ ଏପିକଲ୍ ଅଧୀନରେ ଆସୁଛି" ବୋଲି କହିଛନ୍ତି ଜିଲ୍ଲା ମତ୍ସ୍ୟ ବିଭାଗ ଅଧିକାରୀ ରବିନାରାୟଣ ପଟ୍ଟନାୟକ।
ଅପରପକ୍ଷରେ ନାଁକରା ମୁକ୍ତାଚାଷୀ ଅରୁଣ ପାଲ୍ କହିଛନ୍ତି ଯେ, ଯଦିଓ ଏପିକଲ୍ ପକ୍ଷରୁ ମୁକ୍ତାଚାଷ ଲାଗି ଋଣ ଓ ରିହାତି ବ୍ୟବସ୍ଥା ରହିଛି, ତେବେ ଏଥିପାଇଁ ଯେଉଁ ନିୟମକାନୁନ କରାଯାଇଛି, ତାକୁ ଦେଖିଲେ ଜଣାପଡ଼ିବ ଏହା କେତେ ନିରୁତ୍ସାହଜନକ।
ତେଣୁ ଅଧିକରୁ ଅଧିକ ଚାଷୀ ଏହାର ଲାଭ ଉଠାଇପାରୁନଥିବା ଅରୁଣ କହିଛନ୍ତି।
ଅରୁଣଙ୍କ କହିବା ହେଲା, ସେ ୧୪ ବର୍ଷ ହେଲା ମୁକ୍ତାଚାଷ କରିଆସୁଛନ୍ତି।
ମାଟ୍ରିକ ପଢ଼ା ପରେ ଭୁବନେଶ୍ବରସ୍ଥିତ ସିଫାରୁ ପ୍ରଶିକ୍ଷଣ ନେଇ ସେ ଗୁଜରାଟର ଅନେକ ଫାର୍ମରେ ମଧ୍ୟ କାମ କରିଛନ୍ତି।
ଏବେ ସେ ୩ ହଜାର ଟଙ୍କା ଫି ନେଇ ଚାଷୀଙ୍କୁ ଏହି ଚାଷ ସଂପର୍କରେ ପ୍ରଶିକ୍ଷଣ ଦେଉଥିବା କହିଛନ୍ତି।
ଯେକୌଣସି ଆକାରର ପୋଖରୀରେ ଅନ୍ୟ ସାଧାରଣ ମାଛଚାଷ ସହ ଏହି ଚାଷ କରାଯାଇପାରିବ ବୋଲି ସେ କହିଛନ୍ତି।
" ଜଣେ ଚାଷୀ ଏକ ଲକ୍ଷ ଟଙ୍କା ବିନିଯୋଗ କରି ମୁକ୍ତାଚାଷ କଲେ ବର୍ଷେ ପରେ ଏଥିରୁ ସେ ନିଶ୍ଚୟ ତିନି ଲକ୍ଷ ଟଙ୍କା ରୋଜଗାର କରିପାରିବେ ବୋଲି ଅରୁଣ ଦାବି କରନ୍ତି।
ଚାଷୀ ମୁକ୍ତାଚାଷ କରୁଛନ୍ତି, ତେବେ ଏହାର ପ୍ରଚାର ପ୍ରସାର ତଥା ବଜାର ବ୍ୟବସ୍ଥା ନଥିବାରୁ ସେ ସ୍ଥାନୀୟ ଚାଷୀଙ୍କଠାରୁ ଏସବୁ ସଂଗ୍ରହ କରିନେଇ ଗୁଜରାଟ, ମହାରାଷ୍ଟ୍ର ଓ ପଶ୍ଚିମବଙ୍ଗରେ ଥିବା ବଡ଼ ବଡ଼ ଗହଣା ତିଆରି କାରଖାନାରେ ଏସବୁକୁ ବିକ୍ରି କରୁଥିବା ଅରୁଣ କହିଛନ୍ତି।
ବାଲେଶ୍ବର ଜିଲ୍ଲାର ଅନେକ ଯୁବଚାଷୀ ମଧ୍ୟ ଅରୁଣଙ୍କଠାରୁ ପ୍ରଶିକ୍ଷଣ ନେଇ ଏହି ଚାଷ ପ୍ରତି ମନବଳାଇଲେଣି, ତେବେ ଏଥିପାଇଁ ସରକାରୀ ପ୍ରୋତ୍ସାହନକୁ ଅପେକ୍ଷା।
ଭୁବନେଶ୍ବର, ନଭେମ୍ବର ୩୦ (ଲୋକାଲ ୱାୟାର): ସରକାରଙ୍କ ବିଭିନ୍ନ ବିଭାଗ ବଜେଟ ଅର୍ଥ ଖର୍ଚ୍ଚ କରିନପାରିବା ନେଇ ମହାଲେଖାକାର ତାଙ୍କ ରିପୋର୍ଟରେ ଦର୍ଶାଇବା ପରେ ଗଲା ଦୁଇ ବର୍ଷ ହେଲା କୃଷି ବିକାଶ ପାଇଁ ବିଭିନ୍ନ ପ୍ରକଳ୍ପର ୮୦ କୋଟି ଟଙ୍କା ଖର୍ଚ୍ଚ ନହୋଇ ପଡ଼ିରହିଥିବା ଖବର ସାମ୍ନାକୁ ଆସିଛି।
ଉନ୍ନତ କାଜୁ ବିହନ ଓ ବିହନ ପାଇଁ ଚାଷୀଙ୍କୁ ଅନ୍ୟ ସହାୟତା ଦେବା ଲାଗି ୨୦୧୬-୧୭ ଓ ୨୦୧୭-୧୮ରେ ୪୦ କୋଟି ଟଙ୍କା ଲେଖାଏଁ ବଜେଟ ବ୍ୟବସ୍ଥା ହୋଇଥିଲା।
ଏଥିରୁ ୨୦ କୋଟି ଟଙ୍କା ଓଡ଼ିଶା କାଜୁ ଉନ୍ନୟନ ନିଗମକୁ ବିନା ସୁଧରେ ସ୍ବଳ୍ପଋଣ ଆକାରରେ ଏବଂ ଓଡ଼ିଶା ଆଗ୍ରୋ ଇଣ୍ଡଷ୍ଟ୍ରିଜ୍ ଲିମିଟେଡକୁ ୬୦ କୋଟି ଟଙ୍କା ପ୍ରଦାନ କରାଯାଇଥିଲା।
ତେବେ ଉଭୟ ସଂସ୍ଥା ଏହି ଅର୍ଥ ଖର୍ଚ୍ଚ କରିନାହାନ୍ତି।
ଉଲ୍ଲେଖଯୋଗ୍ୟ ଯେ, ଚାଷୀଙ୍କୁ ବିହନ ଯୋଗାଇବାକୁ ଯେଉଁ ବର୍ଷ କାଜୁ ଉନ୍ନୟନ ନିଗମ ଏହି ଅର୍ଥ ପାଇଲା, ସେହି ବର୍ଷଠାରୁ ବିହନ ଦେବା ବନ୍ଦ କରିଦେଲା ଏବଂ ଏହା ସତ୍ତ୍ବେ ତା ପର ବର୍ଷ ପୁଣି ନିଗମକୁ ବଜେଟରେ ଅର୍ଥ ବ୍ୟବସ୍ଥା କରାଯାଇଥିବା ଏକ ତଦନ୍ତ ରିପୋର୍ଟରୁ ଜଣାପଡ଼ିଛି।
କୃଷି ନିର୍ଦ୍ଦେଶାଳୟର ତଥ୍ୟ ଅନୁସାରେ, ଚାଷୀଙ୍କୁ ଦରକାର ମୁତାବକ ବିହନ ଯୋଗାଇବାକୁ ମୁଖ୍ୟମନ୍ତ୍ରୀଙ୍କ ସ୍ବତନ୍ତ୍ର ପ୍ୟାକେଜ୍ ବ୍ୟବସ୍ଥା ରହିଛି।
ତା ସତ୍ତ୍ବେ ଅନ୍ୟ ସଂସ୍ଥାକୁ କାହିଁକି ବଜେଟରେ ଅର୍ଥ ବରାଦ କରାଯାଉଛି, ତାକୁ ନେଇ ପ୍ରଶ୍ନ ଉଠିଛି।
ଏଭଳି ସ୍ଥିତିରେ ଉଭୟ ସଂସ୍ଥା ୮୦ କୋଟି ଟଙ୍କା ଫେରାଇଦେଇଥିବା ରିପୋର୍ଟରେ ଦର୍ଶାଯାଇଥିବାବେଳେ ଏନେଇ କୃଷି ବିଭାଗର କୌଣସି ଅଧିକାରୀ ମୁହଁ ଖୋଲୁନାହାନ୍ତି।
ଜଗତସିଂହପୁର, ନଭେମ୍ବର ୨୮ (ଲୋକାଲ ୱାୟାର): ସରକାର କିମ୍ବା ଉଦ୍ୟାନ କୃଷି ବିଭାଗର କୌଣସି ସହାୟତା ନାହିଁ । ତଥାପି ଜଗତସିଂହପୁର ଜିଲ୍ଲାର ଜଣେ ଚାଷୀ ଅଙ୍ଗୁରୁ ଚାଷର କିିପରି ସଫଳ ହେବେ ସେ ଦିଗରେ ନିଜ ଉଦ୍ୟମ ଜାରି ରଖିଛନ୍ତି ଏବଂ ସଫଳ ମଧ୍ୟ ହୋଇଛନ୍ତି ।
ଜଗତସିଂହପୁର ବ୍ଲକ ପାଟେଣୀଗାଁ ଗ୍ରାମର ଚାଷୀ ଶଙ୍କର୍ଷଣ ସ୍ୱାଇଁ । ବିଦ୍ୟାଳୟ ଶିକ୍ଷା ସମାପ୍ତ ପରେ କଟକ ଜିଲ୍ଲା ବଡ଼ମ୍ବାର ଏମ୍.ଏସ୍ କଲେଜରେ ଯୁକ୍ତ ତିନି ଏବଂ ଜଗତସିଂହପୁର ଏସଭିଏମ୍ କଲେଜରେ ଇତିହାସରେ ସ୍ନାତକୋତ୍ତର ଶିକ୍ଷା ସମାପ୍ତ କରିଥିଲେ ।
ପିଲାଟି ବେଳୁ ଚାଷବାସ ପ୍ରତି ରୁଚି ରଖିଥିବା ଶଙ୍କର୍ଷଣ ଚାକିରି ପଛରେ ଦୌଡ଼ିବା ପରିବର୍ତ୍ତେ ସୀମିତ ସମ୍ବଳରେ କିଛି ନୂଆ କରିବାର ଇଚ୍ଛା ରଖିଥିଲେ ।
ଇଚ୍ଛାଶକ୍ତି ବଳରେ ସେ ଶୀଘ୍ର ନିଜ ବାଡ଼ିରେ ଗୁଆ, ନଡ଼ିଆ ଗଛ ସହ ବହୁ ପ୍ରକାରର ଫୁଲ ଗଛ ଲଗାଇ ଏକ ସୁନ୍ଦର ସବୁଜିମା ଭରା ପରିବେଶ ସୃଷ୍ଟି କରିବାରେ ସଫଳ ହେଲେ ।
କେଜି-୧ ପିଜୁଳି,କେଜି-୨ ପିଜୁଳି, ହାଇବ୍ରିଡ଼୍ ଅମୃତଭଣ୍ଡା, ନେଟ୍ ବରକୋଳି, ଲିଚୁ, ବାରମାସି ଆମ୍ବ ସହ ଆମ୍ରପଲି,ବାଇଗଣପାଲ୍ଲି, ତୋଟାପରୀ ଓ ନିଲମ ପ୍ରଜାତିର ଆମ୍ବ ଚାଷ କରିଲେ ।
ଏତିକିରେ ଚାଷର କ୍ଷୁଧା ମେଣ୍ଟିଲା ନାହିଁ । ଇଚ୍ଛା କଲେ ଅଙ୍ଗୁରୁ ଚାଷ କରିବେ । କ୍ରମାଗତ ତିନି ବର୍ଷ ଧରି ପ୍ରଚେଷ୍ଟା ଜାରି ରଖିବା ପରେ ଗତ ବର୍ଷ ୨୦ କିଲୋରୁ ଅଧିକ ଅଙ୍ଗୁର ଫଳାଇ ପାରିଲେ, ତାହା ପୁଣି ସୁଆଦିଆ ।
ଶଙ୍କର୍ଷଣ ଏବର୍ଷ ମଧ୍ୟ ଅଙ୍ଗୁର ଚାରା ଲଗାଇଛନ୍ତି । ଚାରା ଗଛ ଲଟେଇ ଫୁଲ ସହ ଫଳ ଧରିଲାଣି । ଶୀତ ଶେଷ ବେଳକୁ ଅଙ୍ଗୁରୁ ଖାଇବା ଉପଯୋଗୀ ହୋଇଯିବ ବୋଲି ସେ କହିଛନ୍ତି ।
ନାସିକରୁ ଅଣାଯାଇଥିବା ଡାଳିମ୍ବ ଚାରା ଲଗାଇବା ପରେ ଗତ ବର୍ଷ ବହୁ ପରିମାଣରେ ଡାଳିମ୍ବ ଉତ୍ପାଦନ ହୋଇଥିବା ଶଙ୍କର୍ଷଣ କହିଛନ୍ତି ।
ତେବେ ଯଦି ଉଦ୍ୟାନ କୃଷି ବିଭାଗର ସହାୟତା ମିଳନ୍ତା, ତେବେ ସେ ଏକା ନୁହନ୍ତି ଅଞ୍ଚଳର ଅନ୍ୟ ଚାଷୀମାନେ ମଧ୍ୟ ଅଙ୍ଗୁର ଚାଷ ପ୍ରତି ମନ ବଳାନ୍ତେ ବୋଲି ଶଙ୍କର୍ଷଣ ମତ ଦିଅନ୍ତି ।
ଅପରପକ୍ଷରେ ମାଛ ଚାଷରେ ମଧ୍ୟ ତାଙ୍କର ଯଥେଷ୍ଟ ଅଭିଜ୍ଞତା ରହିଛି । ବାଡ଼ିରେ ଥିବା ଏକ ଛୋଟ ପୋଖରୀରେ ସେ ଯାଆଁଳ ଉତ୍ପାଦନ କରି ବିକ୍ରି କରୁଛନ୍ତି ।
ଯାହାକି ତାଙ୍କ ପାଇଁ ଲାଭଦାୟକ ହୋଇଛି । କିନ୍ତୁ ମତ୍ସ୍ୟ ବିଭାଗ ପ୍ରୋତ୍ସାହନ ଦେବା ପରିବର୍ତ୍ତେ ଠକେଇ କରୁଥିବା ସେ ଅଭିଯୋଗ କରିଛନ୍ତି । ବାଡ଼ିରେ ଭଳି କି ଭଳି ଫୁଲ ଗଛ ମଧ୍ୟ ଲଗାଇଛନ୍ତି, ଯାହାକି ବାଡ଼ିର ସୌନ୍ଦର୍ଯ୍ୟ ବଢ଼ାଇଛି ।
ଦୃଢ଼ ମନୋବଳରେ ସେ ଚାଷ କାମରେ ସଫଳତା ପାଉଥିଲେ ମଧ୍ୟ ଏହାର ଶ୍ରେୟ ପତ୍ନୀ ଆରତୀ, ପୁଅ ରାଜନ ଓ ଝିଅ ରାଜଲକ୍ଷ୍ମୀଙ୍କୁ ଦିଅନ୍ତି । ସେମାନଙ୍କ ଇଚ୍ଛା ଶକ୍ତି ଓ ସହାୟତା ନଥିଲେ ଏହା ସଫଳ ହୋଇ ନଥାନ୍ତା ବୋଲି ସେ କହିଛନ୍ତି ।
ତେବେ ମଜାର କଥା ତାଙ୍କ ବାଡ଼ିକୁ ମାଙ୍କଡ଼ଙ୍କ କବଳରୁ ରକ୍ଷା କରୁଥିବା ପୋଷା କୁକୁର 'ରିଚି'କୁ ମଧ୍ୟ ଧନ୍ୟବାଦ ଦେବାକୁ ଭୁଲନ୍ତି ନାହିଁ । ଚବିଶ ଘଣ୍ଟା ସେ ବାଡ଼ିକୁ ସୁରକ୍ଷା ଦେଉଥିବା ବେଳେ ଏପରି ପୋଷା ମାନିଛି ଯେ, ତେଜରାତି ଦୋକାନ ପର୍ଯ୍ୟନ୍ତ ଦୌଡ଼ି ଆସି ଘର ସଉଦା ବ୍ୟାଗରେ ପୂରାଇ ଦାନ୍ତରେ କାମୁଡ଼ି ଘର ପର୍ଯ୍ୟନ୍ତ ଆଣି ପାରିଥାଏ ।
ସମ୍ବଲପୁର, ନଭେମ୍ବର ୨୧(ଲୋକାଲ ୱାୟାର): ସ୍ଥାନୀୟ ଜନପ୍ରତିନିଧିମାନଙ୍କ ସହ ଆଲୋଚନା କରିବା ପରେ ଚାଷୀ ଆନ୍ଦୋଳନ ପ୍ରତ୍ୟାହୃତ ହୋଇଥିବା ଚାଷୀ ସଙ୍ଗଠନର ନେତା ଗୁରୁବାର ଅପରାହ୍ଣରେ ସୂଚନା ଦେଇଛନ୍ତି ।
ଧାନ ସଂଗ୍ରହରେ ଟୋକନ ପ୍ରତ୍ୟାହାର ଦାବିରେ ସମ୍ବଲପୁର ଜିଲ୍ଲାର ବରେଇପାଲ୍ଲି ଏବଂ ଅନ୍ୟାନ୍ୟ କେତେକ ସ୍ଥାନରେ ଚାଷୀମାନେ ଗୁରୁବାର ସକାଳୁ ଧାନ ବସ୍ତା ଥୋଇ ରାସ୍ତାରୋକ କରିଥିଲେ ।
ପରେ ଚାଷୀ ନେତାମାନଙ୍କ ସହ ସେମାନଙ୍କ ସମସ୍ୟା ବାବଦରେ ମନ୍ତ୍ରୀ ସୁଶାନ୍ତ ସିଂହ ଏବଂ ବିଧାୟକ ରୋହିତ ପୂଜାରୀ ଆଲୋଚନା କରିଥିଲେ ।
ଟୋକନ ବ୍ୟବସ୍ଥା ପ୍ରତ୍ୟାହାର ହେବନାହିଁ ଏବଂ ଯେଉଁ ଚାଷୀମାନେ ଟୋକନ ପାଇ ନାହାନ୍ତି ତାହାର ବ୍ୟବସ୍ଥା ହେବ ବୋଲି ଚାଷୀନେତାଙ୍କୁ ପ୍ରତିଶ୍ରୁତି ଦିଆଯାଇଥିଲା ।
ପରେ ଚାଷୀ ନେତାମାନେ ସଙ୍ଗଠନର ବୈଠକରେ ଏ ନେଇ ଆଲୋଚନା କରିବା ପରେ ଆନ୍ଦୋଳନ ପ୍ରତ୍ୟାହୃତ ହେଲା ବୋଲି ସୂଚନା ଦେଇଛନ୍ତି ।
ଭୁବନେଶ୍ୱର, ନଭେମ୍ବର ୨୦ (ଲୋକାଲ ୱାୟାର): ସଲ ନଷ୍ଟ ହେବା ଯୋଗୁଁ ଚାଷୀ ଆତ୍ମହତ୍ୟା ଖବରରେ ବିଚଳିତ ହୋଇ ୧୬ ବର୍ଷୀୟ ରିଷିିକେଶ ଅମ୍ରିତ ନାୟକ ସମସ୍ୟାର ମୂଳ କାରଣ ବୁଝିବାକୁ ଚେଷ୍ଟା କରିଥିଲେ ।
ଦୁଇ ବର୍ଷର ପ୍ରଚେଷ୍ଟା ପରେ ସେ ଏକ ଡିଭାଇସ ଉଦ୍ଭାବନ କରିଛନ୍ତି ଯାହା ଅପାଠୁଆ ଚାଷୀଙ୍କୁ ସମ୍ଭାବ୍ୟ କୀଟ ଆକ୍ରମଣ ନେଇ ସତର୍କ କରାଇବ । ଫଳରେ ସେମାନେ ସଜାଗ ହୋଇ ଫସଲ ସୁରକ୍ଷିତ ରଖିପାରିବେ ।
ଫସଲ ଉଜୁଡ଼ିବାର ଅନେକ କାରଣ ରହିଛି । ତେବେ ସବୁଠାରୁ ବଡ଼ କାରଣ ହେଲା କୀଟ ଆକ୍ରମଣ । ଥରେ ଶସ୍ୟକୁ କୀଟ ଆକ୍ରମଣ କଲେ ଓ ଚାଷୀ ତାହା ଠାବ କରି ନପାରିଲେ ସଂପୂର୍ଣ୍ଣ ଫସଲ ନଷ୍ଟ ହୋଇଯାଏ ।
ଡିଏଭି ପବ୍ଲିକ ସ୍କୁଲ, ଚନ୍ଦ୍ରଶେଖରପୁରର ଏକାଦଶ ଶ୍ରେଣୀ ଛାତ୍ର ନାୟକ ଏହି ଡିଭାଇସର ପ୍ୟାଟେଣ୍ଟ ପାଇଁ ଆବେଦନ କରି ସାରିଲେଣି । ଏହି ଡିଭାଇସକୁ ସେ 'Kishan Know' ନାମକରଣ କରିଛନ୍ତି ।
ପ୍ରସିଦ୍ଧ ବୈଜ୍ଞାନିକ ବିକ୍ରମ ସରାଭାଇଙ୍କ ଜନ୍ମ ଶତବାର୍ଷିକୀ ଉପଲକ୍ଷେ ସ୍କୁଲ ଓ କଲେଜ ଛାତ୍ରଛାତ୍ରୀଙ୍କୁ ନେଇ ନଭେମ୍ବର ୧୭ରେ ଆୟୋଜିତ ପ୍ରଦର୍ଶନୀରେ ତାଙ୍କ ଡିଭାଇସ ପ୍ରଦର୍ଶିତ ହୋଇଥିଲ । ଇସ୍ରୋର ସତୀଶ ଧାୱନ ସେଣ୍ଟର ଏସଏଚଏଆର, ଶ୍ରୀହରିକୋଟା ଓ ଭୁବନେଶ୍ୱରର ଏକ ବେସରକାରୀ ବିଶ୍ୱବିଦ୍ୟାଳୟ ମିଳିତ ଭାବେ ଏହି କାର୍ଯ୍ୟକ୍ରମ ଆୟୋଜନ କରିଥିଲେ ।
ମୋ ଜେଜେବାପା ଚାଷୀ ଥିଲେ ଓ ଫସଲ ନଷ୍ଟ ହେଲେ ସେ କେମିତି ଭାଙ୍ଗି ପଡୁଥିଲେ ତାହା ମୁଁ ଦେଖିଛ । ଏହା ମୋତେ ସମସ୍ୟାର ଗଭୀରତାକୁ ଯାଇ ଗବେଷଣା କରିବାକୁ ପ୍ରେରଣା ଯୋଗାଇଥିଲା ବୋଲି ନାୟକ କହିଛନ୍ତି ।
ଓଡ଼ିଶା କୃଷି ଓ ବୈଷୟିକ ବିଶ୍ୱବିଦ୍ୟାଳୟର ବିଶେଷଜ୍ଞଙ୍କ ସହାୟତା ନେଇଥିବା ନାୟକ କହିଛନ୍ତି କୀଟ ଆକ୍ରମଣ ସାଙ୍ଗକୁ ଅତ୍ୟଧିକ ବର୍ଷା ଓ ଜଳାଭାବ ଯୋଗୁଁ ସାଧାରଣତଃ ଫସଲ ନଷ୍ଟ ହୋଇଥାଏ ।
ବ୍ୟାକ୍ଟେରିଆ ଯୋଗୁଁ ୮୦ ପ୍ରତିଶତ ଫସଲ ନଷ୍ଟ ହେଉଥିବାରୁ ସେ ଗବେଷଣା କରି ବ୍ୟାକ୍ଟେରିଆ, କବକ ଓ ଭାଇରସ ଚିହ୍ନଟ ପାଇଁ ଡିଭାଇସ ବାହାର କରିଥିଲେ ।
ଏହି ଡିଭାଇସ ଇଣ୍ଟରନେଟ ଅଫ ଥିଙ୍ଗସ(ଆଇଓଟି) ବ୍ୟବହାର କରି ସୂକ୍ଷ୍ମ ସ୍ତରୀୟ ସମାଧାନରେ ପହଞ୍ଚି ପାରୁଛି । ଡିଭାଇସ ପାଇଁ ଏକ ଜିଏସଏମ ମଡ୍ୟୁଲ, ସମ୍ପର୍କ ସ୍ଥାପନ ପାଇଁ ଚିପ୍ ସର୍କିଟ ଓ ଏକ ଥର୍ମାଲ କ୍ୟାମେରା ଆବଶ୍ୟକ ହୋଇଥାଏ ।
ସଠିକ ପ୍ରୋଟୋଟାଇପ ବିକଶିତ କରିବାକୁ ୧,୫୦୦ ଟଙ୍କା ଖର୍ଚ୍ଚ ହୋଇଥାଏ । ଚାଷୀମାନେ କ୍ଷେତରେ ବୁଲି କୀଟ ଆକ୍ରମଣ କରିଥିବା ସ୍ଥାନରୁ ଗଛର ଥର୍ମାଲ ଫଟୋ ନେଇପାରିବେ ।
ଚାଷୀମାନେ ସକାଳ ଓ ସନ୍ଧ୍ୟାରେ ଦିନକୁ ଦୁଇଥର ଗଛର ଥର୍ମାଲ ସ୍କାନିଂ କରିବା ସହିତ ବିଶ୍ଳେଷଣ ପାଇଁ ଏହି ତଥ୍ୟ ଡାଟାବେସକୁ ପଠାଇବା ଦରକାର ବୋଲି ସେ କହିଛନ୍ତି ।
ଯଦି ଗଛର ତାପମାତ୍ରାରେ କୌଣସି ପରିବର୍ତ୍ତନ ପରିଲକ୍ଷିତ ହୁଏ ତେବେ ତାହା କୀଟ ବା ବ୍ୟାକ୍ଟେରିଆ ଆକ୍ରମଣକୁ ସୂଚାଏ ।
ଏହାକୁ ରୋକିବା ପାଇଁ ଚାଷୀମାନେ ପ୍ରତିଷେଧକ ବ୍ୟବସ୍ଥା ଗ୍ରହଣ କରି ଫସଲ ସୁରକ୍ଷିତ କରିପାରିବେ ବୋଲି ନାୟକ କହିଛନ୍ତି ।
ପଛୁଆ ଅଞ୍ଚଳରେ ଚାଲୁଥିବା ଯୋଜନାର ଢାଞ୍ଚାଗତ ପରିବର୍ତ୍ତନର ଆବଶ୍ୟକତା (ଅଭିମତ)
ପଶ୍ଚିମ ଓଡ଼ିଶା ବିକାଶ ପରିଷଦ" ଗତ କିଛି ମାସ ହେବ ଅଧିକ କ୍ରିୟାଶୀଳ ହୋଇଥିବା ଖୁସିର ବିଷୟ, ମାତ୍ର ଏହାର ଢାଞ୍ଚାରେ ଅନେକ ପରିବର୍ତ୍ତନ ଓ ଆହୁରି କିଛି ପ୍ରଶାସନିକ ଆବଶ୍ୟକତା ରହିଛି ।
ଉତ୍କଳୀୟ ପରମ୍ପରାରେ ପରିପୁଷ୍ଟ ନୃତ୍ୟ ଓ ସଂସ୍କୃତିର ବିଭିନ୍ନ ଦିଗରେ ପ୍ରଚାର ଓ ପ୍ରସାର ନିମନ୍ତେ ନିଷ୍ଠାପର ଉଦ୍ୟମର ଆବଶ୍ୟକତା ରହିଛି ।
କେବଳ ରାଜ୍ୟ ଭିତରେ ନୁହେଁ ରାଜ୍ୟ ବାହାରେ ମଧ୍ୟ ଏହାର ପରିବ୍ୟାପ୍ତ ହେବା ଯାଞ୍ଚନୀୟ ।
କୋଭିଡ-୧୯ ନିୟନ୍ତ୍ରଣ ଓ ମୁକାବିଲାରେ ଦେଶର ଶୀର୍ଷ ଦୁଇଟି ରାଜ୍ୟ ମଧ୍ୟରେ ଥିବାରୁ କେନ୍ଦ୍ର ସରକାର ଓଡ଼ିଶାକୁ ପ୍ରଶଂସା କରିଛନ୍ତି ।
କୋଭିଡ-୧୯ ସଙ୍କଟକୁ ସଫଳ ଭାବେ ମୁକାବିଲା କରିଥିବା କେରଳ ଓ ଓଡ଼ିଶାକୁ ବିଶ୍ୱ ଅର୍ଥନୈତିକ ଫୋରମ ପ୍ରଶଂସା କରିଛି ।
ଶବହେବାକୁ ଭାବିଥିଲେ, ଏବେ ଶବକୁ ସାଥୀ କରିଛନ୍ତି ସାଥୀ ଋତୁରାଣୀ (ସ୍ୱତନ୍ତ୍ର)
ଏମିତି ଜଣେ ମହିଳା ହେଲେ ଋତୁରାଣୀ ସେନାପତି । ନିଜ ଘର ବାଲେଶ୍ୱର ହୋଇଥିଲେ ବି ରହୁଛନ୍ତି ପୁରୁଣା ଭୁବନେଶ୍ୱର ଅଞ୍ଚଳରେ ।
ଅନ୍ୟ ଝିଅମାନଙ୍କ ଭଳି ସେ ବି ସ୍ୱପ୍ନ ଦେଖିଥିଲେ । ବିବାହ କରିବେ, ସ୍ୱାମୀ, ପରିବାର, ପିଲାମାନଙ୍କ ସହ ସମୟ କାଟିବେ ।
ସଂଗ୍ରହାଳୟର ସମୃଦ୍ଧ ତାଳପତ୍ର ପାଣ୍ଡୁଲିପି ଗ୍ୟାଲେରିରେ ୨୭ଟି ବିଷୟରେ ୨୦ ହଜାରରୁ ଅଧିକ ପାଣ୍ଡୁଲିପି ସ୍ଥାନ ପାଇଛି ।
ସେହିପରି ପ୍ରତ୍ୱତତ୍ତ୍ୱ ବିଭାଗରେ ଖ୍ରୀଷ୍ଟପୂର୍ବ ତୃତୀୟ ଶତାବ୍ଦୀରୁ ଆରମ୍ଭ କରି ମଧ୍ୟଯୁଗ ଶେଷ ପର୍ଯ୍ୟନ୍ତ ବିଭିନ୍ନ ସମୟର ସ୍ଥାପତ୍ୟ ତିନିଟି ବିରାଟ ହଲରେ ପ୍ରଦର୍ଶିତ ହେଉଛି ।
କେହି କାହାକୁ ଦେଖା ନହୋଇପାରିଲେ କ'ଣ ହେଲା କିନ୍ତୁ ମେରି ଖ୍ରୀଷ୍ଟମାସ୍ କହିବାକୁ ଭୁଲି ନାହାନ୍ତି ।
ଖାସ୍ କରି ବଡ଼ଦିନ ପୂର୍ବରୁ ଆମ ଓଲିଉଡର ତାରକାମାନେ ପ୍ରଶଂସକଙ୍କୁ ମେରି ଖ୍ରୀଷ୍ଟମାସ୍ କହି ବଡ଼ଦିନର ଶୁଭେଚ୍ଛା ଓ ଶୁଭକାମନା ଜଣାଇଛନ୍ତି ।
